《开垣曲山路成》
宋代·李建中

为郡同卧理，民情识我情。
三秋得公事，一月绕山行。
砥柱全抛险，黄河日接平。
周遭到垣曲，尊大近神京。
借助林盐润，增饶国计成。
虞州访遗迹，吴坂念长鸣。
董泽蒲侵绿，巫咸水傍清。
人怀绛县老，地叹夏台倾。
下马听泉发，登原待月生。
盘醒读碑版，扶持立刀兵。
晚霭闻钟断，微阳喜雨晴。
峭空崖背落，斗截岭西横。
仙恐临王屋，高疑见析城。
去车知轨辙，连亩有农耕。
彩错翻朝旆，铮鏦击夜钲。
凿开青石壁，填贮白云坑。
旧幕怜才俊，嘉言许道亨。
何当议险阻，始信说分明。
不倦共廉使，常存济物诚。
计时聊就笔，千古愧题名。

作者简介：（945—1013）宋京兆人，字得中。太宗太平兴国八年进士。累官太常博士，曾表陈时政利害，序王霸之略，得太宗嘉赏。历知曹、解、颍、蔡四州。恬于荣利，好吟咏，每游山水，留题自称“岩夫民伯”。善修养之术，奉命参预校定《道藏》。官终判太府寺。善书札，行笔尤工，多构新体。好古勤学，多藏古器、名画。有集。